**Predkladacia správa**

Návrh zákona o centrálnom informačnom systéme štátnej služby a o zmene a doplnení zákona č. 55/2017 Z. z. o štátnej službe a o zmene a doplnení niektorých zákonov v znení neskorších predpisov (ďalej len „návrh zákona“) sa prekladá na rokovanie Legislatívnej rady vlády Slovenskej republiky na základe plánu legislatívnych úloh vlády Slovenskej republiky.

Účelom návrhu zákona je zmena a doplnenie regulácie právnych vzťahov súvisiacich so spustením komplexného riešenia centrálneho informačného systému štátnej služby (ďalej len „centrálny informačný systém“).

Súčasná právna úprava centrálneho informačného systému vychádza z predpokladu postupného zriaďovania jeho jednotlivých častí. Pôvodne bola zriadená a uvedená do tzv. pilotnej prevádzky časť centrálneho informačného systému (register výberových konaní, register úspešných absolventov a register nadbytočných štátnych zamestnancov). V tomto rozsahu a režime je centrálny informačný systém prevádzkovaný aj v súčasnosti. Systém je potrebné dobudovať, pričom nemožno vychádzať len z prvotného zámeru a z pôvodnej právnej úpravy. Je potrebné zohľadniť praktické skúsenosti s využívaním tohto systému, ako aj priebežné legislatívne zmeny v zákone č. 55/2017 Z. z. o štátnej službe a o zmene a doplnení niektorých zákonov v znení neskorších predpisov (ďalej len „zákon o štátnej službe). Ďalej je potrebné zohľadniť legislatívne zmeny v súvisiacich osobitných predpisoch (najmä v úprave ochrany osobných údajov a v úprave informačných systémov verejnej správy). Modifikácia existujúceho právneho rámca je jednou zo základných podmienok dosiahnutia plnej funkčnosti a spustenia komplexnej prevádzky centrálneho informačného systému. Existujúci informačný systém bude nahradený novým centrálnym informačným systémom zriadeným podľa navrhovanej úpravy.

Vzhľadom na špecifický predmet právnej úpravy (zriadenie, obsah, správa, prevádzka a používanie centrálneho informačného systému), súvislosti s úpravou podľa osobitných predpisov, ako aj vzhľadom na potrebu upraviť niektoré právne vzťahy odlišne od úpravy podľa zákona o štátnej službe, navrhuje sa právna regulácia centrálneho informačného systému v samostatnom zákone. Súčasne sa navrhuje vykonanie potrebných súvisiacich úprav v zákone o štátnej službe.

Návrh zákona nie je predmetom vnútrokomunitárneho pripomienkového konania.

Účinnosť zákona sa navrhuje od 1. mája 2024.

Predbežná informácia k návrhu zákona bola zverejnená na portáli Slov-Lex od 2. do 10. novembra 2023.

Návrh zákona bol predmetom medzirezortného pripomienkového konania. Na rokovanie Legislatívnej rady vlády Slovenskej republiky sa predkladá bez rozporov.